钦定古今图书集成/明伦汇编/官常典/第744卷 > 梁志仁 单思仁 吴凤来 卢大受
## 钦定古今图书集成/明伦汇编/官常典/第744卷 > 梁志仁 单思仁 吴凤来 卢大受

按《明外史忠义传》：“志仁，南京人，保定侯铭之裔也。其
先世皆为武职。至志仁好读书，举万历四十六年乡
试。崇祯六年，授衡阳知县。明年，调罗田，并有声。时湖
广大被贼患，志仁修城濬濠，日夕儆备。贼罗汝才雅
闻其名，谓左右曰：‘罗田城小易克，然梁君长者，吾不
忍加兵，俟其去，当取之’。会邑豪江犹龙与贼通，志仁”
闻，捕下狱。犹龙自以为必死，知贼别校方攻麻城，遣
奴潜导之。八年二月，贼猝至，志仁急偕典史单思仁、
教谕吴凤来、训导卢大受，督士民守御。已而城陷，志
仁犹持长矛巷战，杀六贼，力屈被𦄌，抑使跪，骂曰：“我
天子命官，肯屈膝贼辈耶？速杀我！”贼怒，碎其支体而
焚之。妻唐氏被逼，亦大骂曰：“死贼！汝杀我夫，我亦当
杀汝。”夺刃不得以口啮贼手，遂遇害。思仁等亦不屈
而死。汝才在英山闻之，驰至罗田，斩其别校，曰：“奈何
擅害长者！”以锦绣敛其夫妇尸。凤来，福建人，由乡举；
大受，宝庆人，由贡生。明年赠志仁蕲州知州，思仁罗
田主簿，凤来国子助教，大受学录，荫子，祭葬有差。